Dôvodová správa

Všeobecná časť

Návrh zákona, ktorým sa mení a dopĺňa zákon č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov  (ďalej len „zákon o poisťovníctve“) vyplýva z prijatia zákona č. 431/2002 Z. z. o účtovníctve v znení neskorších predpisov, ktorý upravuje v súlade s vymedzeným predmetom podnikania tvorbu technických rezerv poisťovne a zaisťovne, oznamovaciu povinnosť poisťovne a zaisťovne z dôvodu možnosti stanovenia účtovného obdobia účtovnou jednotkou odlišne od kalendárneho roka. Konkrétne ide o zrušenie technickej rezervy na vyrovnávanie mimoriadnych rizík z dôvodu prechodu účtovania poisťovní na IAS/IFRS, nakoľko medzinárodné účtovné štandardy tvorbu takejto technickej rezervy neumožňujú.  

Úprava zákona o poisťovníctve reaguje aj na transformáciu doplnkovej dôchodkovej poisťovne na doplnkovú dôchodkovú spoločnosť a vznik dôchodkovej správcovskej spoločnosti. Obsahom novely zákona o poisťovníctve je aj úprava ustanovenia upravujúceho umiestnenie prostriedkov technických rezerv v súlade so smernicou č. 92/49/EHS a smernicou č. 2002/83/ES. Táto právna úprava vyplynula aj z materiálu „Akčný plán rizikového kapitálu Európskej únie na podmienky SR“.

Ďalej sa vypúšťa zložitá obmedzujúca podmienka, ktorá musí byť splnená na to, aby Národná banka Slovenska mohla upraviť výšku technickej úrokovej miery. Z hľadiska praxe je nevyhnuté doplniť ustanovenie upravujúce dôveryhodnosť osôb, že svojim konaním nespôsobili následky, ktoré viedli k odňatiu povolenia, nútenej správe, konkurzu alebo likvidácii. Dostatočné preukázanie by im umožnilo zostať naďalej dôveryhodnými osobami.

Posúdenie vplyvov návrhu zákona na verejné financie, obyvateľov, hospodárenie podnikateľskej sféry a iných právnických osôb, životné prostredie, zamestnanosť a na podnikateľské prostredie obsahuje Doložka finančných, ekonomických, environmentálnych vplyvov a vplyvov na zamestnanosť a podnikateľské prostredie.

Návrh zákona je v súlade s Ústavou Slovenskej republiky, s ostatnými zákonmi a medzinárodnými zmluvami a medzinárodnými záväzkami, ktorými je Slovenská republika viazaná.